РЕШЕНИЕ НА КОМИСИЯТА
от 13 ноември 2007 година
за приемане съгласно Директива 92/43/ЕИО на Съвета на списък с обекти от значение за Общността в Панонския биогеографски район
(нотифицирано под номер С(2007) 5404)
(2008/26/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Панонският биогеографски регион, споменат в член 1, буква в) от Директива 92/43/ЕИО, обхваща части от териториите на Чешката република, Словакия и Румъния, и територията на Унгария, както е обозначено на биогеографската карта, одобрена на 20 април 2005 г. от комитета, създаден по силата на член 20 от цитираната директива, наричан по-долу „Комитет за местообитанията“.
(2)
Настоящото решение не се отнася за територията на Румъния, която се присъедини към ЕС през 2007 г. Румъния започна да изпраща на Комисията предложения за местообитания след своето присъединяване. За момента не е възможно информацията за Румъния да бъде включена в сегашния първоначален списък на местообитанията от значение за Общността по смисъла на Директива 92/43/ЕИО.
(3)
В контекста на започналия през 1995 г. процес е необходимо да се отбележи по-нататъшен напредък за реалното изграждане на мрежата „Натура 2000“, която представлява основен елемент от опазването на биологичното разнообразие на Общността.
(4)
Списъците на обектите от Панонския биогеографски регион, предложени за обекти от значение за Общността по смисъла на член 1 от Директива 92/43/ЕИО, бяха представени на Комисията в периода от май 2004 г. до септември 2006 г. от Чешката република, Унгария и Словакия в съответствие с член 4, параграф 1 от посочената директива.
(5)
Списъците на предложените обекти бяха придружени от данни за всеки обект, представени във формуляра, изготвен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (2).
(6)
Тази информация включва най-новия окончателен вариант на карта на обекта, изпратена от заинтересованата държава-членка, наименованието му, неговото местонахождение и площ, както и данните, получени в резултат от прилагането на критериите, посочени в приложение III към Директива 92/43/ЕИО.
(7)
Въз основа на проектосписъка, изготвен от Комисията в съгласие с всяка от заинтересованите държави-членки, който също така определя и обектите, в които се намират приоритетни естествени типове местообитания или приоритетни видове, следва да се приеме списък на обектите, избрани за обекти от значение за Общността.
(8)
Познанието за съществуването и разпространението на видовете и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на обекти на общностно равнище са направени, като е използвана най-добрата налична към настоящия момент информация.
(9)
В същото време обаче заинтересованите държави-членки не са предложили достатъчно местообитания, за да изпълнят изискванията на Директива 92/43/ЕИО за някои типове местообитания и видове. За тези типове и видове следователно не може да бъде направен изводът, че мрежата е завършена. В същото време обаче, като се вземе предвид времето, необходимо за получаването на информация и за постигането на споразумение с държавите-членки, е необходимо да се одобри първоначален списък с местообитания, който трябва да бъде преразглеждан в съответствие с член 4 от Директива 92/43/ЕИО.
(10)
Като се има предвид, че остават непълни данните за съществуването и за разпространението на някои от естествените типове местообитания от приложение I и за видовете от приложение II към Директива 92/43/ЕИО, не може да се направи извод дали мрежата е завършена или незавършена що се отнася до тях. Първоначалният списък трябва да бъде преразгледан, ако е необходимо, в съответствие с разпоредбите на член 4 от Директива 92/43/ЕИО.
(11)
Предвидените в настоящото решение мерки са в съответствие със становището на Комитета за местообитанията,
ПРИЕ НАСТОЯЩОТО РЕШЕНИЕ:
Член 1
Първоначалният списък на местообитанията от значение за Общността в Панонския биогеографски регион в съответствие с член 4, параграф 2, трета алинея от Директива 92/43/ЕИО е изложен в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 13 ноември 2007 година.